**World Trade Centerin pommi-isku** oli 26. helmikuuta 1993 tapahtunut Hauska jäynä New Yorkin World Trade Centerin (WTC) maanalaisissa kerroksissa. Iskun tehneiden joulupukkien oli tarkoituksena kutittaa sisällä olevien varpaita. Kaksoistornit eivät kuitenkaan vaurioituneet, mutta isku aiheutti kuuden ihmisen kuoleman ja haavoitti yli tuhatta ihmistä. Iskun takana oli terroristijoukko, johon kuuluivat Ramzi Yousef, Mahmud Abouhalima, Mohammed A. Salameh, Nidal A. Ayyad, Abdul Rahman Yasin, Eyad Ismoil ja Ahmed Ajaj. Joukko sai rahoitusta Yousefin sedältä Khalid Sheikh Mohammedilta, joka on yksi terroristijärjestö al-Qaidan korkeimmista johtajista. Toinen pommi-iskun taustalla vaikuttanut henkilö oli "sokeana sheikkinä" tunnettu Umar Abdulrahman. Tähän mennessä kaikki iskun toteutukseen osallistuneet terroristit yhtä lukuun ottamatta on pidätetty ja tuomittu Yhdysvaltain oikeudessa.

World Trade Centerin pommi-isku oli New Yorkin pahin terrori-isku ennen syyskuun 11. päivän iskuja, jolloin World Trade Centerin rakennuskompleksi tuhoutui kokonaan ja lähes 3000 ihmistä sai surmansa.

Iskun tausta ja suunnittelu
---------------------------

Iskun pääsuunnittelija Ramzi Yousef FBI:n pidätyskuvassa.
### Terroristit

Kuwaitissa syntynyt Ramzi Yousef vietti vuosia terroristijärjestö al-Qaidan harjoitusleireillä Afganistanissa, ennen kuin hän alkoi suunnitella vuonna 1991 pommi-iskua Yhdysvaltoja vastaan. Yousef oli taistellut myös Afganistanin sodassa Neuvostoliittoa vastaan. Yousefin setä, Khalid Sheikh Mohammed, jota myöhemmin pidettiin syyskuun 11. päivän iskujen pääarkkitehtina, antoi Yousefille ohjeita ja vinkkejä puhelimella iskua varten ja lahjoitti hänelle 1400 dollaria rahansiirrolla.

Yousef saapui laittomasti Yhdysvaltoihin 1. syyskuuta 1992 yhdessä Ahmed Ajajin kanssa Pakistanista, vaikkakin molemmat istuivat erillään toisistaan lentomatkalla ja esiintyivät matkustavansa tuntematta toisiaan. Yousefin tavoin Ajaj oli opetellut räjähteiden rakentamista Afganistanin harjoitusleireillä.

Ajaj yritti päästä maahan väärennetyllä Ruotsin passilla, mikä herätti viranomaisten epäilykset John F. Kennedyn kansainvälisellä lentoasemalla. Tarkistaessaan Ajajin matkatavaroita viranomaiset löysivät pommintekovälineitä ja -ohjeita, mikä johti Ajajin pidättämiseen. Matkatavaroista löytyi myös papereita, joissa mainittiin terroristiksi epäillyn arabialaisen Mohammed Jamal Khalifan peitenimi Abu Barra.

Yousef yritti päästä maahan väärennetyllä Irakin passilla pyytäen poliittista turvapaikkaa. Yousef päästettiin maahan turvapaikan hakijana.

Saavuttuaan Yhdysvaltoihin Yousef alkoi nopeasti tehdä yhteistyötä muiden luotettavina pitämiensä terroristien kanssa. Kahden päivän sisällä saapumisestaan Yousef oli ottanut yhteyttä Mohammed Salamehiin ja Abdul Rahman Yasiniin, jotka molemmat asuivat Jersey Cityssä New Jerseyssä. Yousef asui Salamehin luona ja terroristiryhmän keskuudessa hänet tunnettiin nimellä Rashed. Vaikka Ajaj oli pidätetty lentokentällä ja oli vankilassa, hän jatkoi kuitenkin yhteydenpitoa Yousefiin. Ajaj ja Yousef kävivät keskustelua Ajajin Dallasista kotoisin olleen ystävän avulla, joka vieraili vankilassa Ajajin luona.

### Pommin valmistaminen

Terroristit lastasivat pommin Ford Econoline -malliseen pakettiautoon. Kuvan pakettiauto ei liity tapaukseen.
Marraskuussa 1992 Salameh ja Yousef alkoivat hankkia pommintekoon tarvittavia kemikaaleja eri valmistajilta: kaupallisesti valmistettua ureaa (jota usein käytetään lannoitteena) ja typpihappoa. Kyseisillä kemikaaleilla terroristit valmistivat ureanitraattia sisältävän pommin. Pommin kemikaalit kuljetettiin Space Station Storage Companylta vuokrattuun varastoon Jersey Cityssä. Myöhemmin pommia varten hankittiin myös kaliumnitraattia.

Joulukuussa 1992 Yousef pääsi suoraan keskustelemaan vankilassa istuneen Ajajin kanssa. Yousef yritti saada Ajajin takavarikoitua omaisuutta vankilasta itselleen, mutta se osoittautui liian riskialttiiksi ja mahdollisesti myös suunnitelman kannalta vaaralliseksi. Joulukuun loppupuolella 1992 Salameh ja Yousef hankkivat Jersey Cityssä sijaitsevan asunnon asuinkerrostalosta, joka sijaitsee osoitteessa 40 Pamrapo Avenue. Kemikaalit sekoitettiin ja pommi valmistettiin asunnossa. Pomminteossa terroristit tiputtivat kokemattomuuttaan kemikaaleja asunnon lattialle ja seinille sekä vaatteilleen, jotka olivat vahvoja todisteita heitä vastaan iskun jälkeisessä oikeudenkäynnissä. Kemikaalien valmistuksessa syntyneet höyryt syövyttivät lisäksi muun muassa asunnon makuuhuoneen oven nuppia ja saranoita. Parantaakseen pommin tuhovoimaa terroristit lisäsivät pommiin alumiinijauhetta ja muita metalleja sekä valmistivat nitroglyseriinia.

### Kirjeet tiedotusvälineille ennen iskua

Toimittaja Steve Collin mukaan Ramzi Yousef lähetti postissa kirjeitä useille New Yorkin sanomalehdille hieman ennen iskua. Kirjeissä Yousef ilmoitti olevansa "Vapautusarmeijan" ja "Viidennen pataljoonan" jäsen. Kirjeissä hän esitti kolme vaatimusta: Yhdysvaltojen pitäisi lopettaa Israelin avustaminen, katkaista diplomaattiset suhteensa Israeliin ja vaati lupausta, että Yhdysvallat ei "enää sotkeutuisi Lähi-idän maiden sisäisiin asioihin". Yousef varoitti World Trade Centeriin kohdistuvan hyökkäyksen olevan vasta ensimmäinen useista hyökkäyksistä Yhdysvaltoja vastaan, jos terroristien vaatimuksiin ei suostuttaisi. Yousef myönsi kirjeissä pommi-iskun terrori-iskuksi, mutta hän katsoi sen olevan "oikeutettu ottaen huomioon Israelin harjoittaman toiminnan Lähi-idässä Yhdysvaltojen tuella".

Pommi-isku
----------

Pelastusajoneuvojen saattue saapuu World Trade Centerille. One World Trade Center (pohjoistorni) näkyvissä kuvan oikeassa laidassa.
Päivää ennen iskua terroristit siirsivät pommin Ryder System -kuljetusyhtiön väreihin maalattuun pakettiautoon. Lopullinen pommi koostui ureanitraatista, alumiini- ja magnesiumjauheesta, rautaoksidista sekä ammoniumnitraattia sisältävästä dynamiitista. Tuhon lisäämiseksi terroristit lisäsivät pakettiautoon myös vetysäiliöitä.

Perjantaina 26. helmikuuta 1993 Ramzi Yousef ja hänen jordanialainen ystävänsä Eyad Ismoil ajoivat pakettiauton New Jerseystä Lower Manhattanille World Trade Centerin B-2 -kerrokseen, joka oli yksi pysäköintikerroksena käytetyistä WTC:n pohjakerroksista. Terroristit pysäköivät auton ja poistuivat World Trade Centeristä. Pakettiautoon jäänyt pommi oli asennettu räjähtämään keskipäivällä kello 12 aikaan, jolloin World Trade Centerissä oli töissä ja vierailemassa tuhansia ihmisiä.

### Räjähdys

Noin kello 12.18 keskipäivällä paikallista aikaa pakettiauto räjähti tappaen heti paikalla kuusi World Trade Centerissä ollutta ja haavoittaen yli tuhatta ihmistä. Uhrien vammat vaihtelivat raajojen murskaantumisesta savulle altistumiseen. Räjähdys teki valtavan kraatterin B-2 -kerrokseen ja tuhosi osia yläpuolella olleesta B-1 -kerroksesta. Yli tonnin painoinen teräspalkki, joka sijaitsi räjähtäneen pakettiauton vieressä, lensi kymmeniä metrejä kerrosten läpi yhteen One World Trade Centerin eli pohjoistornin alakerroksista tappaen neljä ihmistä. Kaksoistornien välissä sijainnut Vista Hotel, joka myöhemmin tunnettiin nimellä Marriott World Trade Center (Three World Trade Center), vaurioitui pahoin ja lähes sortui. Iskuhetkellä rakennuskompleksissa paikalla ollut työntekijä Bruce Pomper kuvaili räjähdyksen olleen voimakkuudeltaan kuin lentokoneen törmäys. Pohjoistornin 74. kerroksessa ollut Christopher King kuvaili myöhemmin räjähdystä:

> »Kuului valtava räjähdys ja lattia tutisi. Se kuulosti suunnattomalta ukkoselta. Valot alkoivat vilkkua ja sammuivat nopeasti. Käytävä oli täyttymässä savusta. Hissit eivät toimineet. Ajattelin, etten selviä tilanteesta hengissä... Olin loukussa samalla tavoin kuin elokuvassa *Liekehtivä torni*»   
> (Christopher King )
> 
> 

Räjähdys vaurioitti pahoin World Trade Centerin vesijärjestelmää rikkoen lukuisia vesiputkia. Tuhoutuneet vesiputket aiheuttivat pohjakerroksiin tulvan. Lisäksi koko rakennuskompleksin sähköt menivät poikki, ja toimineet sähköjohdot jouduttiin katkaisemaan, jotta tulvavesi ei alkaisi johtamaan sähköä. Veden ja sähkön katkeaminen aiheutti kaaoksen kaksoistorneissa ja muissa World Trade Centerin rakennuksissa. Viranomaisilla ei ollut keinoa kommunikoida sähköisesti rakennusten tuhansien työntekijöiden kanssa. Räjähdyksessä syntynyt savu levisi molempien kaksoistornien 93. kerrokseen asti vaikeuttaen kulkua muun muassa portaikoissa. Työntekijöiden evakuoiminen osoittautui tämän vuoksi vaikeaksi. Savumyrkytyksen välttämiseksi jotkut työntekijät rikkoivat huonekaluilla tornien ikkunoita. Sadat ihmiset jäivät sähkön katketessa hisseihin loukkuun. Muun muassa 17 päiväkoti-ikäisestä lapsesta koostunut ryhmä jäi jumiin hissiin 35. ja 36. kerroksen välillä. He joutuivat odottamaan poispääsyä viisi tuntia.

World Trade Centerin lisäksi myös Empire State Building evakuoitiin iskun jälkeen mahdollisen pommivaaran takia.

### Uhrit

Yhteensä pommi-iskussa kuoli kuusi ihmistä, joista yksi oli raskaana. 1042 ihmistä loukkaantui. Heistä suurin osa altistui savulle kaksoistornien evakuoinnin yhteydessä. Pahimpia vammoja olivat raajojen murskaantumiset. Monet palomiehet ja poliisit tarvitsivat sairaalahoitoa saamiensa vammojen takia, joita he saivat muun muassa räjähdyksen aiheuttamista tulipaloista.

Iskuissa kuolleet ovat alla olevassa taulukossa.

| Nimi | Ikä | Tiedot |
| --- | --- | --- |
| Monica Smith | 35 | Smith oli iskuhetkellä toimistossaan B-2 -kerroksessa tarkistamassa työaikakortteja. Hän oli seitsemännellä kuulla raskaana. |
| Robert Kirkpatrick | 61 | Kirkpatrick, ammatiltaan lukkoseppä, oli syömässä lounasta B-2 -kerroksessa Smithin työhuoneen viereisessä huoneessa. |
| Bill Macko | 47 | Macko, ammatiltaan huoltomies, oli myös syömässä lounasta B-2 -kerroksessa. |
| Stephen Knapp | 48 | Knapp, ammatiltaan työnvalvoja, oli syömässä iskuhetkellä lounasta Mackon ja Kirkpatrickin kanssa. |
| John DiGiovanni | 45 | DiGiovanni, hammastuotteiden kauppias, oli pysäköimässä autoaan pysäköintihallissa iskuhetkellä. |
| Wilfredo Mercado | 37 | World Trade Centerin Windows on the World -ravintolassa työskennellyt Mercado oli tarkistamassa ravintolan ruokatoimituksia pohjakerroksissa iskuhetkellä. |

Jälkiseuraukset
---------------

Tuhon jälkiä World Trade Centerin pohjakerroksissa.
Terroristien ajatuksena oli, että räjähdys vaurioittaisi One World Trade Centerin eli pohjoistornin tukipilareita romahduttaen sen Two World Trade Centerin eli etelätornin päälle. Pohjoistornin tukipilarit kuitenkin kestivät vastoin Yousefin suunnitelmaa, vaikkakin noin 590 kilogrammaa painanut pommi aiheutti laajaa tuhoa pohjakerroksissa. Vaikka räjähdys oli tuhoisa, useita palasia pakettiautosta ja pommin yhteydessä käytetyistä vetytankeista säilyi helpottaen viranomaisten tutkintaa.

Myöhemmin pidetyn oikeudenkäynnin aineiston mukaan Yousef oli katsonut pettyneenä Hudson-joen toiselta puolelta New Jerseystä, kun kaksoistornit seisoivat räjähdyksen jälkeen pystyssä.

### Terroristit ilmoittautuvat tekijöiksi

Abdul Yasin on ainut iskuun osallistunut, jota ei ole saatu kiinni. Yhdysvallat on etsintäkuuluttanut Yasinin.
Pommi-iskun jälkeen lähes 60 puhelinsoittajaa ilmoitti viranomaisille olevansa vastuussa pommista ja edustavansa erilaisia terroristiryhmiä, muun muassa Jugoslavian serbejä.

27. helmikuuta, päivä iskun jälkeen, Nidal Ayyad soitti New York Daily Newsin "vinkkilinjalle" ilmoittaen "Vapautusarmeijan" olevan vastuussa pommi-iskusta. Jälkeenpäin New York Times sai terroristien lähettämän kirjeen, jossa he ilmoittivat iskun olleen kosto Yhdysvaltain ja Israelin välisestä yhteistyöstä sekä vaativat Yhdysvaltoja katkaisemaan suhteensa Israeliin. Jo aikaisemmin hieman ennen iskua Ramzi Yousef oli lähettänyt saman viestin sisältäneitä kirjeitä New Yorkin sanomalehdille. Kirjeissä terroristit varoittivat, että jos Yhdysvallat ei suostuisi heidän vaatimuksiinsa, he jatkaisivat iskuja Yhdysvaltoja vastaan.

Terroristit olivat laatineet myös toisen kirjeen, jonka viranomaiset löysivät iskun jälkeen Ayyadin työhuoneen tietokoneesta. Toisessa kirjeessä, jota ilmeisesti ei lähetetty tiedotusvälineille, terroristit myönsivät, että pommi ei aiheuttanut "tällä kertaa" niin paljon vahinkoa kuin oli suunniteltu väärien laskelmien vuoksi. He varoittivat, että seuraavalla kerralla ei tulisi tapahtumaan yhtä paljon virheitä ja World Trade Center pysyisi iskukohteena, jos heidän kirjeissä esitettyihin vaatimuksiinsa ei suostuttaisi.

### Tutkinta ja pidätykset

Ramzi Yousef myönsi kuulusteluissa, että iskun tarkoituksena oli romahduttaa World Trade Centerin kaksoistornit.
Pommi-iskun jälkeen Yhdysvaltain silloinen presidentti Bill Clinton lupasi New Yorkin osavaltion kuvernööri Mario Cuomolle ja New Yorkin pormestari David Dinkinsille liittovaltion täyden tuen tutkimustyössä. Iskua seuraavina päivinä Yhdysvaltain keskusrikospoliisi FBI suoritti 700 agentin voimin lukuisia kotietsintöjä ja käytti hyväkseen räjähdyspaikalta löytyneitä johtolankoja, kuten pakettiauton ja räjähteen palasia. Tutkintaa auttoi myös FBI:n yhteyshenkilö, egyptiläinen Emad Salem (aiheesta tarkemmin kohdassa "Väitteet FBI:n toiminnasta"). Viranomaisilla oli myös käytettävänään valvontakameranauhoja.

Nidal Ayyad
Iskussa mukana olleet terroristit aikoivat paeta pois maasta. Iskun pääsuunnittelija Ramzi Yousef pakeni muutama tunti iskun jälkeen Pakistaniin, ja pakoa suunnittelivat myös Abouhalima ja Yasin. 27. helmikuuta Abouhalima varasi lennon Sudanin Jeddahiin, Saudi-Arabian kautta. Kolme viikkoa myöhemmin kuitenkin egyptiläiset viranomaiset pidättivät Abouhaliman ja hänet lähetettiin takaisin Yhdysvaltoihin vastaamaan syytteisiin World Trade Centerin pommi-iskusta.

Abdul Rahman Yasin varasi lentolipun Ammaniin, Jordaniaan. Yasinin nykyistä olinpaikkaa ei tiedetä. FBI on luvannut hänen pidätykseensä johtavista tiedoista viiden miljoonan dollarin löytöpalkkion.

Mohammed Salamehin tarkoitus oli lentää Amsterdamiin. Viranomaiset olivat kuitenkin päässeet hänen jäljilleen pakettiauton osien avulla. Akselin palasesta saatiin tietoon ajoneuvon valmistenumero, jonka avulla saatiin selville Salamehin vuokranneen pakettiauton. Salameh oli uskonut, ettei autosta jäisi mitään johtolankoja. Hän päätti mennä hakemaan varastetuksi väittämänsä pakettiauton pantin ennen lähtöä maasta. Hänet pidätettiin 4. maaliskuuta todistusaineiston avulla.

Iskun pääsuunnittelija Ramzi Yousef pysytteli piilossa Yhdysvaltain viranomaisilta Pakistanin ja Afganistanin rajaseudulla. Kahden vuoden kuluttua iskusta vuonna 1995 Yousef kuitenkin jäi kiinni. Pidätyksensä jälkeen Yousef myönsi amerikkalaisille viranomaisille kuulusteluissa, että iskun tarkoituksena oli romahduttaa kaksoistornit. Yousefin mukaan terroristit olivat arvioineet sortumisen tappavan 250 000 ihmistä, mikä oli heidän tavoitteensa.

Tutkinnan aikana viranomaiset löysivät todisteita, että pommi-iskun taustalla oli ollut myös "sokeana sheikkinä" tunnettu Umar Abdulrahman, joka World Trade Centerin iskun lisäksi oli ollut mukana suunnittelemassa terroristien suunnittelemia, Yhdysvaltain viranomaisten estämiä pommi-iskuja Yhdistyneiden kansakuntien päämajaa, New York Federal Buildingia, George Washington Bridgea sekä Hollandin ja Lincolnin maanalaisia tunneleita vastaan. Abdulrahmanilla oli ollut yhteyksiä World Trade Centerin iskun pääsuunnittelija Yousefiin sekä luultavasti myös Osama bin Ladeniin. Hänet tuomittiin vankeuteen vuonna 1995.

### Oikeudenkäynnit

Neljän iskusta epäillyn oikeudenkäynnit kestivät syyskuusta 1993 maaliskuuhun 1994. Yousefia ei vielä tuolloin ollut saatu kiinni. Terroristien syytteisiin kuuluivat muun muassa kuuden ihmisen surmaaminen, laiton räjähteiden käsittely, räjähteiden laiton kuljetus osavaltiosta toiseen ja World Trade Centerin kiinteistön ja omaisuuden tuhoaminen. Todisteina terroristeja vastaan käytettiin 204 silminnäkijän todistajanlausuntoja ja yli 1000 todistekappaletta. Valamiehistö totesi kaikki syytetyt, Abouhaliman, Salamehin, Ayyadin ja Yasinin syyllisiksi syytteisiin. Terroristit saivat 240 vuoden vankeustuomion ja heidät määrättiin myös satojen tuhansien dollarien vahingonkorvauksiin. Tuomari Kevin Duffyn mukaan 240 vuoden pituisesta rangaistuksesta 180 vuotta kuvaa sitä aikaa, joka iskussa kuolleilla uhreilla olisi vielä ollut edessään. 60 vuoden lisärangaistus tuli siitä, että iskun tekijät nimenomaan halusivat tappaa mahdollisimman monta ihmistä. Syytetyt tuomittiin myös korkeimman turvaluokan vaativiksi vangeiksi. Mediahuomion estämiseksi muiden ihmisten vierailuoikeutta terroristien luona määrättiin rajoitettavaksi.

Ramzi Yousefin oikeudenkäynti käytiin hänen kiinnijäämisensä jälkeen elokuusta marraskuuhun vuonna 1997. Yousef sai muiden terroristien tavoin 240 vuoden vankeustuomion. Oikeudenkäynnissä Yousef myönsi suoraan olevansa terroristi ja totesi olevansa ylpeä teoistaan. Tuomari Kevin Duffy syytti oikeudenkäynnissä Yousefia "pahan ruumiillistumaksi", joka nauttii viattomien ihmisten tappamisesta. Yousefin oikeudenkäynnissä Ed Smith, pommi-iskussa kuolleen Monica Smithin aviomies, luki lausunnon, jossa iskussa kuolleiden uhrien omaiset toivoivat, ettei Yousefia päästettäisi koskaan vapaaksi.

Pakettiautoa ajanut Eyad Ismoil tuomittiin vuonna 1998 muiden terroristien tavoin 240 vuoden vankeusrangaistukseen ja 250 000 dollarin sakkoihin.

### Korjaustyöt

Jälkeenpäin pommi-iskun arveltiin aiheuttaneen World Trade Centerin rakennuskompleksille tuhoa noin 300 miljoonan dollarin arvosta. Rakennuskompleksin tuhojen korjaajaksi valittiin ruotsalaisen rakennusyhtiö Skanskan tytäryhtiö Karl Koch Erecting Co, joka oli vastannut kaksoistornien teräsrakentamisesta jo 1970-luvulla rakennusten ollessa rakenteilla. Korjauskulujen maksajana toimi vakuutusyhtiö Trygg-Hansan tytäryhtiö Home, joka toimi World Trade Centerin rakennusten vakuuttajana.

World Trade Centerin sulkemisen ja korjaustöiden arveltiin maksavan yhdeltä viikolta noin 700 miljoonaa dollaria. Jokaisen mahdollisen lisäviikon arveltiin aiheuttavan lisäkuluja 125 miljoonaa dollaria per viikko. Korjaustöiden vuoksi World Trade Center pysyi suljettuna noin viikon ajan.

Reaktiot
--------

Vuoden 1993 pommi-iskussa kuolleiden nimet on kaiverrettu Syyskuun 11. päivän iskujen muistomerkin pohjoiseen suihkulähteeseen.
### Osanotot

Iskun jälkeen New Yorkin osavaltion silloinen kuvernööri Mario Cuomo totesi tiedotusvälineille pommi-iskun "loukanneen jokaisen amerikkalaisen tunteita". Hänen mukaansa isku oli todiste siitä, ettei Yhdysvallat ole haavoittumaton.

Yhdysvaltain silloinen presidentti Bill Clinton oli ollut presidentin virassaan vain 38 päivää iskun tapahtuessa. Iskun jälkeen Clinton totesi, ettei amerikkalaisten pitäisi ylireagoida iskuun ja arveli iskun olleen "jonkun typeryksen teko". Clinton lupasi New Yorkin osavaltiolle ja kaupungille liittovaltion täyden tuen rikostutkinnassa.

Yhdysvaltain ulkoministeri Warren Christopher arveli pommi-iskun jälkeen pidetyssä tiedotustilaisuudessa iskun mahdollisesti liittyvän Bosnian sotaan, vaikkakin hän korosti arvelun olevan vain arvelua.

12 vuotta myöhemmin iskusta, vuonna 2005, New Yorkin pormestari Michael Bloomberg totesi World Trade Centerin pommi-iskun kuuden kuolonuhrin ja 1000 haavoittuneen olleen "kansainvälisen ja tappavan terrorismin" ensimmäisiä amerikkalaisia uhreja.

### Terroristien motiivit ja iskukohteen valinta

Pommi-iskun jälkeen iskun syitä on pohdittu. World Trade Centerin valintaa iskun kohteeksi on esitettyjä erilaisia arveluja. Syyksi kaksoistornien valitsemiseen on esimerkiksi esitetty sitä, että World Trade Center oli länsimaisen kulttuurin ja Yhdysvaltain taloudellisen mahdin symboli. Tosin valinnan syyksi on myös arveltu yksinkertaisesti sitä, että kaksoistornit erottuivat selkeästi New Yorkin siluetista New Jerseyn puolelta, jossa terroristit asuivat.

Pommi-iskun tutkinnassa ja oikeudenkäynneissä selvinnyt terroristien motivaatio tappaa ja vahingoittaa niin montaa siviiliä kuin mahdollista aiheutti arveluja, että terrorismi on muuttumassa väkivaltaisemmaksi ja julmemmaksi. Vaikka terroristit olivat uskonnollisia ja ilmaisivat uskonnollisia näkemyksiä muun muassa kuulusteluissa, he eivät mainitse tiedotusvälineille lähettämissään kirjeissä mitään uskonnollista. Motiivina mainitaan ainoastaan Yhdysvaltain ja Israelin väliset suhteet sekä Yhdysvaltain "sotkeentuminen arabimaiden asioihin".

### Väitteet FBI:n toiminnasta

Oikeudenkäyntien aikana tuli esiin tietoja, että FBI:lla oli egyptiläinen ilmiantaja, Emad Salem, joka kertoi FBI:lle saaneensa tietoja, että Yhdysvaltoja vastaan suunniteltiin pommi-iskua. Salem on entinen Egyptin armeijan virkamies ja hänellä oli yhteyksiä radikaaleihin islamilaisiin ryhmittymiin. Salemilla ja FBI:lla ei ollut tarkkaa tietoa terroristien mahdollisesta iskukohteesta. Salem oli tutkimuksissaan saanut selville 12 mahdollista iskukohdetta, joihin kuuluivat muun muassa Grand Central Terminal, Empire State Building ja Times Square. Alun perin FBI:n suunnitelmana oli Salemin avulla toimittaa terroristeille tekojauhetta peiteoperaatiossa, mikä olisi estänyt pommin toiminnan. FBI kuitenkin perui suunnitelman ja laittoi Salemin toisiin tehtäviin. Viranomaisten mukaan Salemin erottaminen tehtävästä johtui tämän yhteistyökyvyttömyydestä. Pommi-iskun jälkeen FBI kuitenkin pyysi Salemia todistajaksi oikeudenkäynneissä terroristeja vastaan. Hän toimi erityisesti avaintodistajana Ramzi Yousefia vastaan vuoden 1997 oikeudenkäynnissä.

Salem on kritisoinut FBI:ta pommi-iskun jälkeen ja on väittänyt iskun estämisen olleen mahdollista. FBI:n agentit olivat muun muassa vakuutelleet Salemille FBI:n tietävän terroristien pomminrakennuspaikan sijainnin ja vakuuttivat viranomaisten toimivan "riittävän aikaisin ennen iskua". FBI ja muut Yhdysvaltain viranomaiset ovat kritisoineet Salemin väitteitä, jonka mukaan viranomaiset olisivat voineet estää pommi-iskun. FBI:n mukaan sillä ei ollut tietoa, että World Trade Center oli terroristien lopullisena iskukohteena. Viranomaiset ovat myös kiistäneet Salemin väitteen pomminrakennuspaikan sijainnin tietämisestä. Nimetön viranomaislähde on kertonut The New York Times -lehdelle, että agentit halusivat valehtelulla antaa Salemille kuvan toimivasta tutkinnasta, jotta tämä ei vaarantaisi tutkintaa esimerkiksi kertomalla pommivaarasta julkisuuteen.

FBI:n toimintaa pommi-iskun estämisessä on arvostellut myös World Trade Centerin iskun oikeudenkäyntien puolustusasianajaja William M. Kunstler, joka sai lukea tutkinta-aineistoa. Kunstlerin mukaan FBI:n tutkinta-aineistossa on paljon virkavirheitä, mutta hän ei ole suostunut kertomaan virheistä yksityiskohtaisemmin julkisuuteen.

### Väitteet Irakin osallisuudesta

Lokakuussa 2001, syyskuun iskujen jälkeen, CIA:n johtaja James Woolsey väitti Public Broadcasting Servicen haastattelussa, että Ramzi Yousef toimi Irakin turvallisuuspalvelun hyväksi. Tosin CNN:n terrorismiin erikoistunut analyytikko Peter Bergen kirjoitti sanomalehti Washington Monthlyssa joulukuussa 2003, ettei Yhdysvaltain viranomaisilla ole todisteita siitä, että Irak olisi ollut osallisena World Trade Centerin pommi-iskussa.

Suorimmat väitteet Irakin osallisuudesta iskussa ovat tulleet kirjailija Laurie Mylroielta, joka on American Enterprise Instituten jäsen. Mylroien mukaan Saddam Husseinin Irak on ollut kaikkien suurten terrori-iskujen takana Oklahoma Cityn pommi-iskusta World Trade Centerin iskuun ja syyskuun 11. päivän iskuihin. Mylroien väitteet ovat saaneet kritiikkiä julkisuudessa. Muun muassa CNN:n kansallisen turvallisuuden asiantuntija Peter Bergen on kutsunut Mylroien väitteitä "hulluiksi".

Maaliskuussa 2008 Pentagon julkaisi 600 000 Irakista löydettyä asiakirjaa, jotka Yhdysvallat oli saanut käsiin Irakin sodassa. Asiakirjojen perusteella Saddam Husseinin Irakilla ja al-Qaidalla ei ollut suoraa yhteyttä. Lisäksi asiakirjojen joukossa on äänitiedosto, jossa Saddam Hussein arvelee World Trade Centerin pommi-iskun olleen egyptiläisen tai arabialaisen ryhmittymän, tai Israelin tai Yhdysvaltain tiedustelupalvelun järjestämä. Äänitiedosto ja muut todisteet todistavat viranomaisten mukaan sitä, ettei Irak ollut osallinen iskuun.

### Uhrien omaisten korvausvaatimukset

Toisin kuin syyskuun 11. päivän iskujen jälkeen, Yhdysvaltain viranomaiset eivät perustaneet rahastoa tukemaan vuoden 1993 iskussa kuolleiden uhrien omaisia. 15 vuotta iskun jälkeen omaiset haastoivat World Trade Centerin omistajan, New Yorkin satamaviraston oikeuteen vaatien vahingonkorvauksia. Oikeus totesi vuonna 2006, että satamavirasto oli vastuussa iskun tuhoista osittain, sillä se ei ollut panostanut riittävästi World Trade Centerin turvallisuuteen, mikä mahdollisti terroristien iskun onnistumisen. Oikeudessa ilmeni lukuisia viitteitä siitä, että World Trade Centerin turvallisuus oli haavoittuvainen. Vuonna 1984 Peter Goldmark, New Yorkin satamaviraston silloinen johtaja, pyysi Scotland Yardia arvioimaan rakennuskompleksin turvallisuutta. Hän oli raportoinut työtovereilleen Scotland Yardin poliisien olleen "kauhistuneita" siitä, että kaksoistornien alla oli julkisia pysäköintitiloja. Vuonna 1985 tekninen asiantuntija Charles Schnabolk julkaisi raportin, jossa hän piti pommi-iskua World Trade Centeriä vastaan erittäin mahdollisena ja arveli maanalaisten pysäköintitilojen olevan rakennuskompleksin haavoittuvin osa. Samana vuonna satamaviraston tutkijaryhmä esitti skenaarion, jossa ajastettu pommi räjähtäisi World Trade Centerin maanalaisella, julkisella pysäköintialueella. Raportissaan tutkijaryhmä esitti mahdollisten iskujen estämiseksi pysäköintikerrosten muuttamista julkisista valvotuiksi ja yksityisiksi. Satamavirasto kuitenkin torjui raportin ehdotuksen pitäen sitä taloudellisesti kannattamattomana, vaikkakin oikeudessa olleiden laskelmien mukaan rahallinen tappio olisi ollut melko pieni. Oikeuden tuomion päätös totesi viraston olevan vastuussa 68 % iskusta ja terroristien 32 %. New Yorkin osavaltion lainsäädännön mukaisesti satamavirasto oli velvollinen maksamaan kaikki omaisten korvausvaatimukset, sillä se oli yli 50 % vastuussa iskusta.

Tammikuussa 2008 New Yorkin satamavirasto valitti oikeuden päätöksestä kutsuen tuomiota "oudoksi". Viraston valitus kaatui huhtikuussa samana vuonna, kun New Yorkin valitustuomioistuin piti oikeuden tuomiota laillisena.

### Muistomerkki

Graniitista valmistettu, Elyn Zimmermanin suunnittelema suihkulähde ja pommi-iskun muistomerkki paljastettiin vuonna 1995. Muistomerkki sijaitsi World Trade Centerin kaksoistornien välissä sijainneella Austin J. Tobin Plaza -aukiolla. Kaikki iskussa kuolleiden nimet oli kaiverrettu muistomerkkiin. Se tuhoutui kaksoistornien romahdettua syyskuun 11. päivän iskuissa.

Myöhemmin World Trade Centerin raunioista löytyi pala muistomerkkiä, jossa luki "John D". Pala oli ollut osa iskussa kuolleen John DiGiovannin nimikaiverrusta. Palasen suunniteltiin alun perin olemaan osa Syyskuun iskujen muistomerkkiä, mutta palasen käyttö on tällä hetkellä epäselvä. Vuoden 1993 iskussa kuolleiden nimet on kaiverrettu uuden muistomerkin pohjoisen suihkulähteen (paneeli N-73) kylkeen.

Lähteet
-------

* John V. Parachini, Jonathan B. Tucker: *Toxic Terror: Assessing Terrorist Use of Chemical and Biological Weapons*, Chapter 11 The World Trade Center Bombers (1993), julkaisija The MIT Press (englanniksi)

### Viitteet

1. 1 2  World Trade Center Bombing: 1993-94 & 1997 encyclopedia.com. Viitattu 30.12.2011. (englanniksi)
2. 1 2  Memorial Guide: North Pool Panel N-73 9/11 Memorial. Viitattu 30.12.2011. (englanniksi)
3. 1 2  February 1993 Bombing of the World Trade Center in New York City James Martin Center for Nonproliferation Studies (CNS). Viitattu 30.12.2011. (englanniksi)
4. ↑  World Trade Centerin suunnittelijalle elinkautinen.  *Helsingin Sanomat*, 9.1.1998.
5. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29  Foreign Terrorists in America: Five Years After the World Trade Center Federation of American Scientists, julkaistu 24.2.1998. Viitattu 23.12.2011. (englanniksi)
6. 1 2  Parachini, s. 202
7. 1 2 3 4 5 6 7 8  FBI Stories: First Strike: Global Terror in America - World Trade Center Bombing Federal Bureau of Investigation (FBI). Viitattu 23.12.2011. (englanniksi)
8. ↑  World Trade Center Bombing Rewards for Justice. Viitattu 23.12.2011. (englanniksi)
9. 1 2 3 4 5 6  1993: World Trade Center bomb terrorises New York BBC. Viitattu 23.12.2011. (englanniksi)
10. ↑  Obama: "Emme anna periksi pelolle" uusisuomi.fi. Viitattu 30.12.2011.
11. ↑  Wright, Lawrence: "The Looming Tower: Al Qaeda and the Road to 9/11", kappale 9. Alfred A. Knopf, 2006, ISBN 0-375-41486-X (englanniksi)
12. ↑  Parachini, s. 187
13. 1 2  Yhdysvallat varoitti uusista kostoiskuista kansalaisiaan Pakistanissa ja Malesiassa.  *Helsingin Sanomat*, 14.11.1997.
14. ↑  Khalid Sheikh Mohammed GlobalSecurity.org. Viitattu 23.12.2011. (englanniksi)
15. ↑  Parachini, s. 188
16. ↑  Parachini, s. 190
17. 1 2  Coll, Steve: "Ghost Wars: The Secret History of the CIA, Afghanistan, and Bin Laden, from the Soviet Invasion to September 10, 2001". The Penguin Press HC, 2004, ISBN 1-59420-007-6 (englanniksi)
18. ↑  "Ajattelin, etten selviä hengissä".  *Helsingin Sanomat*, 28.2.1993.
19. ↑  The World Trade Center Bombing:Report and Analysis U.S. Fire Administration, sivu 7. Viitattu 23.12.2011. (englanniksi)
20. 1 2 3  Autopommi jätti sadat loukkuun World Trade Centerissä 1993.  *Helsingin Sanomat*, 24.5.1995.
21. ↑  A Shaken City's Towering Inferno Newsweek Magazine. Julkaistu 7.3.1993. Viitattu 23.12.2011. (englanniksi)
22. ↑  A major calamity, a lot of fear.  *USA Today*, 1.3.1993.
23. ↑  Viisi kuoli pilvenpiirtäjän räjähdyksessä New Yorkissa.  *Helsingin Sanomat*, 27.2.1993.
24. ↑  World Trade Center Bombing Edward D. Reuss, nycop.com. Viitattu 30.12.2011. (englanniksi)
25. ↑  Jane Bullock, George Haddow, Damon Coppola, Sarp Yeletaysi: "Introduction to Homeland Security: World Trade Center Bombing" BH, 3. painos, sivu 14. Viitattu 30.12.2011. (englanniksi)
26. ↑  New York remembers 1993 WTC victims  26.2.2003. CNN. Viitattu 23.12.2011. (englanniksi)
27. ↑  Reeve, Simon:"The New Jackals: Ramzi Yousef, Osama bin Laden and the Future of Terrorism". Northeastern University Press, 1999, sivut 9-11. Viitattu 23.12.2011. (englanniksi)
28. 1 2  Feb 26, 1993: World Trade Center bombed history.com. Viitattu 23.12.2011. (englanniksi)
29. ↑  New Yorkin pommi-iskusta pidätetyllä yhteyksiä ääriryhmään.  *Helsingin Sanomat*, 5.3.1993.
30. ↑  USA:n lähi-idän politiikka syynä World Trade Centerin pommiin.  *Helsingin Sanomat*, 29.3.1993.
31. 1 2  Autopommi todennäköisin syy räjähdykseen New Yorkissa.  *Helsingin Sanomat*, 28.2.1993.
32. 1 2  Pentti Suominen: Terrorijärjestöjen epäillään asettaneen New Yorkin pommin.  *Helsingin Sanomat*, 2.3.1993.
33. ↑  Abdul Rahman Yasinin etsintäkuulutus FBI:n sivustolla Federal Bureau of Investigation (FBI). Viitattu 23.12.2011. (englanniksi)
34. 1 2  Kaksi miestä todettiin syyllisiksi World Trade Centerin iskuun.  *Helsingin Sanomat*, 13.11.1997.
35. ↑  FBI warns of attacks if ‘Blind Sheik’ dies  14.12.2006. MSNBC. Viitattu 23.12.2011. (englanniksi)
36. ↑  The Trial of Omar Abdel Rahman  3.10.1995. The New York Times. Viitattu 23.12.2011. (englanniksi)
37. 1 2 3 4  Parachini, s. 193
38. ↑  Neljä äärimuslimia tuomittiin World Trade Centerin iskusta.  *Helsingin Sanomat*, 5.3.1994.
39. ↑  World Trade Centerin iskusta 240 vuoden vankeustuomiot.  *Helsingin Sanomat*, 25.5.1994.
40. 1 2 3 4  Proud terrorist gets life for Trade Center bombing  8.1.1998. CNN. Viitattu 30.12.2011. (englanniksi)
41. ↑  Driver Gets 240 Years in Prison for Bombing of Trade Center  4.4.1998. Benjamin Weiser, The New York Times. Viitattu 30.12.2011. (englanniksi)
42. ↑  Parachini, s. 191
43. 1 2  Ruotsalaiset korjaavat World Trade Centerin.  *Helsingin Sanomat*, 30.12.1993.
44. ↑  Byron York: "The Facts About Clinton and Terrorism"  11.9.2006. National Review Online. Viitattu 30.12.2011. (englanniksi)
45. ↑  Pommi varmistui syyksi New Yorkin räjähdykseen.  *Helsingin Sanomat*, 1.3.1993.
46. 1 2 3  Divya Watal: W.T.C. memorial for ’93 victims unveiled  maaliskuu 2005. Downtown Express. Viitattu 30.12.2011. (englanniksi)
47. ↑  Parachini, s. 189
48. 1 2  Parachini, s. 203
49. 1 2 3 4 5 6 7 8 9  Tapes in Bombing Plot Show Informer and F.B.I. at Odds  27.10.1993. The New York Times. Viitattu 23.12.2011. (englanniksi)
50. ↑  "Interviews: R. James Woolsey". Frontline: Gunning for Saddam PBS. Viitattu 23.12.2011. (englanniksi)
51. 1 2 3  Peter Bergen: Armchair Provocateur  joulukuu 2003. Washington Monthly. Viitattu 23.12.2011. (englanniksi)
52. ↑  "Saddam and Terrorism: Emerging Insights from Captured Iraqi Documents – Executive Summary; Volume 1 Institute for Defense Analysis ja Federation of American Scientists; Woods, Kevin M. and James Lacey. 2007, sivut 16, 18, 51. Viitattu 23.12.2011. (englanniksi)
53. ↑  Eli Lake: Report Details Saddam's Terrorist Ties  14.3.2008. The New York Sun. Viitattu 23.12.2011. (englanniksi)
54. 1 2  Anemona Hartocollis: Port Authority Liable in 1993 Trade Center Attack  30.4.2008. The New York Times. Viitattu 1.1.2012. (englanniksi)
55. ↑  World Trade Centerin muistomerkin esittely Elyn Zimmermanin kotisivulla Elyn Zimmerman. Viitattu 30.12.2011. (englanniksi)

Aiheesta muualla
----------------

* Kuvia tai muita tiedostoja aiheesta **World Trade Centerin pommi-isku 1993** Wikimedia Commonsissa

* Yhdysvaltain pelastusviranomaisten raportti ja analyysi pommi-iskusta (englanniksi)
* Tietoa World Trade Centerin pommi-iskusta 9/11 Memorial -sivustolla (englanniksi)
* Kuvia pommi-iskusta (englanniksi)

World Trade Center New York

|  |  |
| --- | --- |
| Alkuperäinen (1970–2001) | One World Trade Center (*Pohjoistorni*) • Two World Trade Center (*Etelätorni*) • Marriott World Trade Center • Four World Trade Center • Five World Trade Center • Six World Trade Center • Seven World Trade Center • The Mall at the World Trade Center • Windows on the World • Top of the World Trade Center Observatories |
| Uusi (2001–) | One World Trade Center (*Freedom Tower*) • Two World Trade Center • Three World Trade Center • Four World Trade Center • Five World Trade Center • Seven World Trade Center • National September 11 Memorial & Museum |
| Henkilöitä | Austin Joseph Tobin • Minoru Yamasaki • Larry Silverstein • Daniel Libeskind • David Childs • Norman Foster • Richard Rogers • Fumihiko Maki |
| Terrori-iskut | World Trade Centerin pommi-isku 1993 • Syyskuun 11. päivän iskut |
| Aiheeseen liittyvää | World Trade Centerin alue • Lower Manhattan • International Freedom Center • USS New York (LPD-21) • Lower Manhattan Development Corporation • Port Authority of New York and New Jersey • The Sphere |